KIRJALLINEN KYSYMYS E-0178/00 esittäjä(t): Erik Meijer (GUE/NGL) ja Helmuth Markov (GUE/NGL) komissiolle. Alankomaiden ja Saksan välisen junaliikenteen keskeytys Nieuweschansin ja Weenerin välisen Euroopan laajuisiin verkkoihin (TEN) kuuluvan osuuden kunnostamisen jälkeen.



Virallinen lehti nro 330 E , 21/11/2000 s. 0098 - 0099



KIRJALLINEN KYSYMYS E-0178/00 esittäjä(t): Erik Meijer (GUE/NGL) ja Helmuth Markov (GUE/NGL) komissiolle (31. tammikuuta 2000) Aihe: Alankomaiden ja Saksan välisen junaliikenteen keskeytys Nieuweschansin ja Weenerin välisen Euroopan laajuisiin verkkoihin (TEN) kuuluvan osuuden kunnostamisen jälkeen 1. Onko komissio tietoinen, että rautateiden henkilöliikenne Groningenin (Alankomaat) ja Bremenin (Saksa) välillä rajoittuu nykyään kolmeen päivittäiseen vuoroon kumpaankin suuntaan ja että on ollut puhetta jopa kyseisen rautatieyhteyden lopettamisesta kokonaan, jolloin näiden maiden pohjoisten osien välillä ei olisi enää julkista liikennettä? 2. Onko komissio tietoinen myös siitä, että painavin selitys tälle riittämättömälle palvelutasolle on ollut vuosikausia rajalla sijaitsevien Nieuweschansin (Alankomaat) ja Weenerin (Saksa, Niedersachsen) kuntien välisen rataosuuden huonokuntoisuus ja yksiraiteisuus, minkä johdosta junien kulkunopeutta on paikoittain alennettu 30 kilometriin tunnissa, ja että rataosuuden välttämätön kunnostus on arvioitu kannattamattomaksi? 3. Voiko komissio vahvistaa, että 1. huhtikuuta 2000 lähtien liikennöinti tällä raja-alueella sijaitsevalla radalla keskeytetään kokonaan puoleksi vuodeksi (ja korvataan bussikuljetuksilla), koska laiminlyötyä rataosuutta kunnostetaan vihdoinkin vähintään 16,5 miljoonalla eurolla, minkä jälkeen kulkunopeus voidaan nostaa 120 kilometriin tunnissa, lukuun ottamatta Papenburgin ja Leerin välistä Emsin ylittävää siltaa, joka on laivanrakennuksen takia nostosilta, ja että Saksan puolella tehtävät työt rahoitetaan osaksi Euroopan laajuisille liikenneverkoille varatuilla varoilla? 4. Onko komissio tietoinen, että Alankomaiden rautatiet (Nederlandse Spoorwegen, NS) ei aio jatkaa tähän asti käyttämänsä junakaluston VT624 vuokraamista Saksan rautateiltä (Deutsche Bahn, DB), koska vuoroliikenne on siirtymässä uudelle alueelliselle rautatieyhtiölle NoordNedille, joka ei kuitenkaan ole päässyt sopimukseen maksettavasta tuesta Alankomaiden Groningenin läänin ja Saksan Niedersachsenin osavaltion kanssa, ja että rautatiehallinnolta ei myöskään ole haettu aikataulua talvikaudeksi 20002001? 5. Mihin toimiin komissio aikoo ryhtyä välttääkseen sen, että kahden osallisen kansallisen rautatieyhtiön vetäytymisen ja riittämättömien aluetukien vuoksi henkilöliikennettä ei kyseisellä radalla aloitetakaan uudelleen kunnostustöiden päätyttyä lokakuussa 2000, jolloin jälkeenpäin voitaisiin todeta, että TEN-yhteyden kunnostus oli tarpeeton? Loyola de Palacion komission puolesta antama täydentävä vastaus (30. maaliskuuta 2000) Komissio on tietoinen siitä, että Alankomaiden ja Saksan rajalla olevan 17 kilometrin rataosuuden NieuweschansWeenerIhrhove, joka muodostaa osan Groningenin (Alankomaat) ja Leerin (Saksa) välisestä radasta, infrastruktuuri on nykyisellään riittämätön. Komissio tietää myös, että tästä tilanteesta aiheutuu kielteisiä vaikutuksia (erityisesti nopeusrajoitukset) rautatiepalvelujen laatuun. Komissio vahvistaa, että suunnitelmissa on uudistaa rataosuus NieuweschansWeenerIhrhove tänä vuonna, ja että näiden rakennustöiden kokonaiskustannuksiksi arvioidaan 16,5 miljoonaa euroa. Asiasta vastaavat viranomaiset ovat ilmoittaneet komissiolle, että Alankomaiden puolella rajaa työt on jo aloitettu ja Saksan puolella ne on tarkoitus toteuttaa vuoden 2000 huhtikuun ja lokakuun välisenä aikana. Uudistustöille kummallakin puolen rajaa on myönnetty yhteisön rahoitusta sekä Euroopan laajuisen liikenneverkon että Interreg-ohjelman puitteissa. Alankomaiden ja Saksan viranomaiset ovat ilmoittaneet komissiolle, että hollantilainen NoordNet ja saksalainen DB Regio huolehtivat liikennöintipalveluista infrastruktuuritöiden valmistuttua. Asiasta on käyty pitkälle meneviä neuvotteluja sekä Groningenin maakunnan ja NoordNetin että Landesnahverkehrsgesellschaft Niedersachsenin ja DB Region välillä. Lisäksi NoordNet ja DB Regio neuvottelevat keskenään raja-alueen palveluja koskevasta yhteistyöstä.